Document ID: 32008D0875

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Μαΐου 2008
σχετικά με την κρατική ενίσχυση που χορήγησαν οι Κάτω Χώρες για την προώθηση και τη διευκόλυνση της αναδιάρθρωσης του τομέα των κηπευτικών (C 74/03 ex N 450/01)
[κοινοποιηθείσα υπό τον αριθμό Ε(2008) 1847]
(Το κείμενο στην ολλανδική γλώσσα είναι το μόνο αυθεντικό)
(2008/875/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (1), και αφού έλαβε υπόψη τις παρατηρήσεις αυτές,
Εκτιμώντας τα ακόλουθα:
I. ΔΙΑΔΙΚΑΣΙΑ
(1)
Με επιστολή της 27ης Ιουνίου 2001, που καταχωρίστηκε στις 4 Ιουλίου 2001, η Μόνιμη Αντιπροσωπεία των Κάτω Χωρών στην Ευρωπαϊκή Ένωση ενημέρωσε την Επιτροπή, σύμφωνα με το άρθρο 88 παράγραφος 3 της συνθήκης, σχετικά με τη συμμετοχή σε μια εταιρεία περιορισμένης ευθύνης στον τομέα των κηπευτικών θερμοκηπίου, η οποία αγοράζει επιχειρήσεις και γεωτεμάχια (καταχωρίστηκε με τα στοιχεία N 450/01).
(2)
Με επιστολές της 11ης Μαρτίου 2002, 15ης Ιουλίου 2002, 17ης Δεκεμβρίου 2002 και 21ης Οκτωβρίου 2003, οι οποίες καταχωρίστηκαν στις 12 Μαρτίου 2002, 18 Ιουλίου 2002, 26 Δεκεμβρίου 2002 και 25 Οκτωβρίου 2003 αντίστοιχα, οι ολλανδικές αρχές διαβίβασαν στην Επιτροπή γραπτές παρατηρήσεις.
(3)
Με επιστολή της 10ης Δεκεμβρίου 2003 (2), η Επιτροπή κοινοποίησε στις Κάτω Χώρες την απόφασή της να κινήσει τη διαδικασία του άρθρου 88 παράγραφος 2 της συνθήκης ΕΚ όσον αφορά την προαναφερθείσα ενίσχυση.
(4)
Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα της Ευρωπαϊκής Ένωσης (3). Η Επιτροπή κάλεσε τους ενδιαφερομένους να υποβάλουν τις παρατηρήσεις τους εντός προθεσμίας ενός μηνός. Η Επιτροπή δεν έλαβε παρατηρήσεις από τους ενδιαφερόμενους.
(5)
Με επιστολή της 11ης Ιανουαρίου 2004, που καταχωρίστηκε στις 21 Ιανουαρίου 2004, οι ολλανδικές αρχές διαβίβασαν συμπληρωματικές πληροφορίες. Το 2004, πραγματοποιήθηκαν διάφορες συσκέψεις μεταξύ των ολλανδικών αρχών και της Επιτροπής. Στη συνέχεια, με επιστολή της 18ης Μαΐου 2005, που καταχωρίστηκε στις 23 Μαΐου 2005, οι ολλανδικές αρχές διαβίβασαν τις παρατηρήσεις τους σχετικά με την κίνηση της διαδικασίας.
II. ΠΕΡΙΓΡΑΦΗ
(6)
Το 2001, ο οργανισμός των Κάτω Χωρών για τη γεωργία και τη φυτοκομία (Land- en Tuinbouw Organisatie Nederland - LTO) (4) και η εταιρεία περιορισμένης ευθύνης «Ontwikkelings- en Participatiebedrijf Publiek Private Sector BV» (OPP) ανακοίνωσαν την πρόθεσή τους να συστήσουν εταιρεία με την επωνυμία «Stallingsbedrijf Glastuinbouw Nederland Beheer BV» (SGN). Αυτή η εταιρεία προτίθεται να αγοράζει, να διαχειρίζεται σε προσωρινή βάση και να πωλεί επιχειρήσεις και γεωτεμάχια στον τομέα της κηπευτικής θερμοκηπίου, με σκοπό την προώθηση και τη διευκόλυνση της αναδιάρθρωσης του τομέα των κηπευτικών.
(7)
Μετά τη δημιουργία της SGN, το ρυθμιστικό συμβούλιο στον τομέα των κηπευτικών (Productschap Tuinbouw - PT) (5), το υπουργείο Γεωργίας, Προστασίας της Φύσης και Ποιότητας Τροφίμων (LNV), η OPP και η SGN προτίθενται να συστήσουν ετερόρρυθμη εταιρεία, της οποίας η SGN θα είναι ο ομόρρυθμος εταίρος και οι άλλοι συμμετέχοντες οι αφανείς εταίροι. Η ετερόρρυθμη εταιρεία (CV) προτίθεται να αγοράζει, να διαχειρίζεται σε προσωρινή βάση και να πωλεί επιχειρήσεις και γεωτεμάχια στον τομέα των κηπευτικών θερμοκηπίου, με σκοπό την προώθηση και τη διευκόλυνση της αναδιάρθρωσης του τομέα των κηπευτικών.
(8)
Για τη δημιουργία της ετερόρρυθμης εταιρείας είναι αναγκαίο ένα κεφάλαιο εκκίνησης, το οποίο αναλύεται ως εξής:
-
υπουργείο Γεωργίας, Προστασίας της Φύσης και Ποιότητας Τροφίμων [διαμέσου της υπηρεσίας διαχείρισης γεωργικών γαιών (Bureau Beheer Landbouwgronden -BBL)]: κεφάλαιο: 2 268 500 EUR· δάνεια μειωμένης εξασφάλισης, αγοραία αξία: 2 268 500 EUR,
-
PT (6): κεφάλαιο: 2 722 500 EUR· δάνεια μειωμένης εξασφάλισης, αγοραία αξία: 2 722 500 EUR,
-
OPP: κεφάλαιο: 4 991 000 EUR,
-
SGN: κεφάλαιο: 150 000 EUR.
(9)
Η απόδοση του κεφαλαίου που επενδύεται στην ετερόρρυθμη εταιρεία και των δανείων μειωμένης εξασφάλισης καθορίζεται σε 15 % ετησίως σε ταμειακά διαθέσιμα για όλη τη διάρκεια εφαρμογής του σχεδίου (15 έτη) Οι μέτοχοι εισπράττουν ετήσια μερίσματα. Η απόδοση και τα μερίσματα καθορίζονται με βάση τις τιμές της αγοράς.
(10)
Η ετερόρρυθμη εταιρεία και η SGN δημιουργούνται με σκοπό την προώθηση της χωροταξικής αναδιάρθρωσης στον τομέα των κηπευτικών. Στόχος είναι η συγκέντρωση των καλλιεργητών κηπευτικών σε συγκεκριμένες περιοχές, ώστε ο τομέας να μπορέσει να προσαρμοστεί ευκολότερα στις απαιτήσεις ως προς τον χωροταξικό σχεδιασμό και την περιβαλλοντική αειφορία.
(11)
Σύμφωνα με το καταστατικό της, η ετερόρρυθμη εταιρεία δεν επιτρέπεται να συμμετέχει σε δραστηριότητες αξιοποίησης ακινήτων ή κερδοσκοπίας, οι οποίες ενδέχεται να επηρεάσουν την τιμή των γεωτεμαχίων. Οι δραστηριότητές της πρέπει να περιορίζονται στην αγορά, την πώληση και την προσωρινή διαχείριση ακινήτων. Δεδομένου ότι το καταστατικό τους απαγορεύει την εφαρμογή τιμής κατώτερης από την τιμή της αγοράς, οι δραστηριότητες αγοράς, πώλησης και προσωρινής διαχείρισης της ετερόρρυθμης εταιρείας και του ομόρρυθμου εταίρου της SGN πρέπει να πραγματοποιούνται σε τιμές της αγοράς. Οι αρχές δεν υποχρεώνουν ούτε ενθαρρύνουν τις ιδιωτικές επιχειρήσεις του τομέα να συνεργαστούν (ιδιαίτερα) με την ετερόρρυθμη εταιρεία.
(12)
Σύμφωνα με τις ολλανδικές αρχές, το συγκεκριμένο μέτρο δεν θα παράσχει άμεσο ή έμμεσο πλεονέκτημα στους καλλιεργητές κηπευτικών, το οποίο ενδέχεται να επηρεάσει ή να εμποδίσει τον ανταγωνισμό, δεδομένου ότι η ετερόρρυθμη εταιρεία θα πρέπει πάντα να πωλεί τις επιχειρήσεις ή τα γεωτεμάχια σε τιμή της αγοράς, προκειμένου να διατηρήσει το περιθώριο κέρδους της, να διασφαλίσει τη βιωσιμότητα του σχεδίου και να συνεχίσει τις δραστηριότητές της.
(13)
Το μέτρο έχει διάρκεια 15 ετών και δεν μπορεί να σωρευτεί με άλλα μέτρα ενίσχυσης. Διατίθεται συνολικός προϋπολογισμός 15 123 000 EUR για το μέτρο ενίσχυσης.
(14)
Η Επιτροπή κίνησε τη διαδικασία όσον αφορά την κοινοποιηθείσα ενίσχυση, επειδή δεν ήταν σε θέση, με βάση τις περιορισμένες πληροφορίες που της είχαν διαβιβαστεί, να εκτιμήσει τη συμβατότητα του μέτρου με το άρθρο 87 της συνθήκης. Στην απόφασή της για την κίνηση της διαδικασίας, η Επιτροπή διευκρίνιζε ποιες πληροφορίες ήταν αναγκαίες για να μπορέσει να προσδιορίσει εάν το κοινοποιηθέν μέτρο συνιστά κρατική ενίσχυση και, ενδεχομένως, εάν η ενίσχυση αυτή είναι συμβατή με την εσωτερική αγορά.
(15)
Η κοινοποίηση περιείχε πληροφορίες σχετικά με τη δημιουργία της SGN, της οποίας το κεφάλαιο εκκίνησης προβλέπεται να χρηματοδοτηθεί κατά 50 % με δημόσιους πόρους (7). Συνεπώς, το δημόσιο θα είναι ο βασικός μέτοχος, ο οποίος θα παράσχει το κεφάλαιο εκκίνησης της ετερόρρυθμης εταιρείας. Κατά την κίνηση της διαδικασίας, δεν κατέστη δυνατόν να προσδιορίσει η Επιτροπή κατά πόσο είχε τηρηθεί η βασική αρχή του «επενδυτή σε συνθήκες οικονομίας της αγοράς» κατά τη διανομή των συμμετοχών από τις ολλανδικές αρχές, ούτε κατά πόσο οι διατάξεις αυτές επρόκειτο να χρησιμοποιηθούν για τη διάσωση προβληματικών επιχειρήσεων. Επομένως, η Επιτροπή ενέμεινε στην άποψή της ότι η εισφορά δημόσιων κεφαλαίων στην SGN και στην ετερόρρυθμη εταιρεία ήταν πιθανό να προσέδιδε πλεονέκτημα στον ολλανδικό τομέα των κηπευτικών θερμοκηπίου και, ως εκ τούτου, να συνιστούσε ενίσχυση κατά την έννοια του άρθρου 87 παράγραφος 1 της συνθήκης ΕΚ.
III. ΠΑΡΑΤΗΡΗΣΕΙΣ ΤΩΝ ΚΑΤΩ ΧΩΡΩΝ
(16)
Με επιστολή της 18ης Μαΐου 2005, οι ολλανδικές αρχές διαβίβασαν στην Επιτροπή τις παρατηρήσεις τους σχετικά με την κίνηση της διαδικασίας. Επιπλέον, διαβιβάστηκαν συμπληρωματικές πληροφορίες με επιστολή της 11ης Ιανουαρίου 2004 και πραγματοποιήθηκαν διάφορες διμερείς συναντήσεις κατά τη διάρκεια του 2004.
(17)
Με επιστολή της 11ης Ιανουαρίου 2004, οι ολλανδικές αρχές διαβίβασαν τις ακόλουθες πληροφορίες:
-
Η διεύθυνση της SGN διευκρίνισε ότι αποκλείονται οι συμφωνίες «πώλησης και επαναμίσθωσης» («sale-and-lease back») επιχειρήσεων και γεωτεμαχίων και ότι στις συμβάσεις πωλήσεων θα περιλαμβάνεται ειδική ρήτρα σχετικά με την απαγόρευση αυτή.
-
Έχει εκπονηθεί (από την ελεγκτική εταιρεία Deloitte & Touche) μελέτη σκοπιμότητας σχετικά με την πώληση και τη χωροταξική αναδιάρθρωση. Η μελέτη περιέχει υπολογισμούς σχετικά με την οικονομική βιωσιμότητα της στρατηγικής επενδύσεων καθώς και τις προσδοκίες απόδοσης.
-
Η διεύθυνση της SGN ανέφερε και διαβεβαίωσε ότι οι υπολογισμοί και οι προσδοκίες απόδοσης της μελέτης της Deloitte & Touche χρησίμευσαν ως βάση για τον καθορισμό στο επιχειρηματικό σχέδιο των προσδοκιών απόδοσης στο 15 %, ποσοστό σύμφωνο προς τις συνθήκες της αγοράς.
(18)
Κατά τις διμερείς συναντήσεις, οι ολλανδικές αρχές δήλωσαν ότι τα μερίσματα 15 % διανέμονται ανάλογα με τον κίνδυνο συμμετοχής των διαφόρων μετόχων. Συνεπώς, η διανομή διαμορφώνεται ως εξής: 50 % για την OPP, 25 % για το PT και 25 % για το υπουργείο LNV.
(19)
Ο LTO-Nederland και η OPP κατέχουν κατά 50/50 την SGN, ομόρρυθμο εταίρο της ετερόρρυθμης εταιρείας. Σε περίπτωση κερδοφορίας της SGN, το κέρδος διανέμεται εξ ημισείας στον LTO-Nederland και στην OPP.
(20)
Με επιστολή της 18ης Μαΐου 2005, οι ολλανδικές αρχές διαβίβασαν πληροφορίες σχετικά με την ετερόρρυθμη εταιρεία και τις δραστηριότητές της. Οι ολλανδικές αρχές δήλωσαν ότι η μελέτη σκοπιμότητας πραγματοποιήθηκε έπειτα από την πρωτοβουλία της LTO να δημιουργήσει μια κτηματομεσιτική εταιρεία και ότι η εν λόγω μελέτη χρησίμευσε ως βάση για την κατάρτιση του επιχειρηματικού σχεδίου και τον καθορισμό των προσδοκιών απόδοσης. Το επιχειρηματικό σχέδιο καλύπτει όλους τους χρηματοοικονομικούς κινδύνους. Τόσο ιδιώτες όσο και δημόσιοι εταίροι προσεγγίστηκαν για να συμμετάσχουν στην επιχείρηση. Οι ιδιώτες επενδυτές στους οποίους προτάθηκε να συμμετάσχουν στο σχέδιο ως εταίροι δεν ήταν εξοικειωμένοι με τον τρόπο λειτουργίας και την προσέγγιση των δραστηριοτήτων που πρότεινε η SGN (8). Τελικά, η αβεβαιότητα αυτή κρίθηκε υπερβολικά μεγάλη από τους ιδιώτες επενδυτές που προτίμησαν να μην επενδύσουν κεφάλαια στην ετερόρρυθμη εταιρεία. Δεδομένου ότι στη μελέτη σκοπιμότητας προβλεπόταν η απόδοση της επένδυσης για τις δραστηριότητες τις οποίες θα ασκούσε η ετερόρρυθμη εταιρεία και ότι ο κίνδυνος δεν θα ήταν υψηλότερος απ’ ό,τι στην αγορά, οι δημόσιοι εταίροι αποφάσισαν να συμμετάσχουν στην επιχείρηση.
(21)
Οι ολλανδικές αρχές διαβεβαίωσαν ότι η ετερόρρυθμη εταιρεία είναι ο παράγοντας της αγοράς. Δεδομένου ότι οι αφανείς εταίροι εξ ορισμού δεν μπορούν να ασκούν διαχειριστικές δραστηριότητες, αυτές ασκούνται από την SGN ως ομόρρυθμο εταίρο. Η SGN ενεργεί εξ ονόματος της ετερόρρυθμης εταιρείας.
(22)
Οι ολλανδικές αρχές δήλωσαν ότι οι δραστηριότητες της SGN, όσον αφορά τη διαχείριση της ετερόρρυθμης εταιρείας, θα αφορούσαν σχεδόν αποκλειστικά μικρομεσαίες επιχειρήσεις. Οι δημόσιοι εταίροι απλώς χορηγούν κεφάλαια και δάνεια μειωμένης εξασφάλισης στην ετερόρρυθμη εταιρεία. Οι επενδυτικές αποφάσεις πρέπει να βασίζονται στην προοπτική απόδοσης και το επιχειρηματικό σχέδιο παρέχει γενικές κατευθύνσεις για τις επενδύσεις. Δεδομένου ότι οι δραστηριότητες βασίζονται σε μια προσέγγιση βάσει σχεδίων, μεταγενέστερα θα συμμετάσχουν και άλλοι ιδιώτες επενδυτές. Εκτός από το κεφάλαιο και τα δάνεια μειωμένης εξασφάλισης, δεν επιτρέπεται η χορήγηση καμία άλλης ενίσχυσης για τον ίδιο σκοπό.
(23)
Οι ολλανδικές αρχές ανέφεραν ότι η ετερόρρυθμη εταιρεία δεν έχει ως στόχο την ενίσχυση μεμονωμένων επιχειρήσεων, αλλά τη στήριξη της ολλανδικής πολιτικής χωροταξίας και την προώθηση της αειφόρου ανάπτυξης του τομέα των κηπευτικών θερμοκηπίου σε συγκεκριμένες περιοχές. Προς τον σκοπό αυτό, η ετερόρρυθμη εταιρεία αγοράζει και πωλεί γεωτεμάχια σε στρατηγικές περιοχές (9). Η πώληση και μεταπώληση γεωτεμαχίων και ακινήτων πρέπει να γίνεται σε τιμές της αγοράς, ώστε να επιτυγχάνεται η απόδοση της ετερόρρυθμης εταιρείας (10). Η ετερόρρυθμη εταιρεία δεν επενδύει σε προβληματικές επιχειρήσεις και αποκλείονται ρητά οι συμβάσεις πώλησης και επαναμίσθωσης.
(24)
Τέλος, οι ολλανδικές αρχές διαβεβαίωσαν ότι τηρούνται οι κανόνες όσον αφορά τις δημόσιες συμβάσεις, δεδομένου ότι ορκωτοί εκτιμητές επεμβαίνουν κατά την αγορά γεωτεμαχίων και ακινήτων από την ετερόρρυθμη εταιρεία, ότι η αξία των δημόσιων συμβάσεων θα είναι κατά πολύ χαμηλότερη από το ανώτατο όριο 206 000 EUR που προβλέπεται στο άρθρο 7 της οδηγίας 2004/18/ΕΚ (11) και ότι ο εκτιμητής πρέπει να επιλέγεται σε συμφωνία με το άλλο ενδιαφερόμενο μέρος στην αγορά ή την πώληση του ακινήτου.
IV. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
(25)
Η ετερόρρυθμη εταιρεία και ο ομόρρυθμος εταίρος της SGN προτίθενται να ασχοληθούν με την αγορά γεωτεμαχίων και ακινήτων στον τομέα της καλλιέργειας θερμοκηπίου για την παραγωγή κηπευτικών. Πρώτον, πρέπει να προσδιοριστεί εάν η συμμετοχή στην ετερόρρυθμη εταιρεία και στον ομόρρυθμο εταίρο της SGN μπορεί να θεωρηθεί κρατική ενίσχυση κατά την έννοια του άρθρου 87 παράγραφος 1 της συνθήκης και, στην περίπτωση αυτή, εάν η ενίσχυση αυτή συμβιβάζεται με την κοινή αγορά.
(26)
Σύμφωνα με το άρθρο 87 παράγραφος 1 της συνθήκης, ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές.
(27)
Σύμφωνα με τη νομολογία του Δικαστηρίου των Ευρωπαϊκών Κοινοτήτων, η χορήγηση ενίσχυσης σε επιχείρηση μπορεί να επηρεάσει τις συναλλαγές μεταξύ κρατών μελών και να νοθεύσει τον ανταγωνισμό, όταν η εν λόγω επιχείρηση δραστηριοποιείται σε μια αγορά ανοικτή στις ενδοκοινοτικές συναλλαγές (12). Η ετερόρρυθμη εταιρεία και ο ομόρρυθμος εταίρος της SGN δραστηριοποιούνται στην αγορά ακινήτων και, ιδίως, στην αγορά εκτάσεων γης για την παραγωγή κηπευτικών προϊόντων. Και στις δύο αυτές αγορές πραγματοποιούνται σημαντικές ενδοκοινοτικές συναλλαγές (13).
(28)
Το κεφάλαιο και τα δάνεια μειωμένης εξασφάλισης χρηματοδοτούνται από τους προϋπολογισμούς του υπουργείου Γεωργίας, Προστασίας της Φύσης και Ποιότητας Τροφίμων (διαμέσου της υπηρεσίας διαχείρισης γεωργικών γαιών, 4 537 000 EUR συνολικά), του ρυθμιστικού συμβουλίου «Κηπευτικά» (PT) (5 445 000 EUR), της OPP (4 991 000 EUR) και της SGN (150 000 EUR). Το PT είναι δημόσιος οργανισμός που συστάθηκε με νόμο, η OPP εταιρεία περιορισμένης ευθύνης που ελέγχεται κατά 100 % από το δημόσιο και η SGN εταιρεία περιορισμένης ευθύνης που ελέγχεται κατά 50 % από την OPP (και κατά 50 % από τον ιδιωτικό οργανισμό LTO-Nederland). Με βάση τη δομή των εισφορών κεφαλαίου στην ετερόρρυθμη εταιρεία μπορεί να συναχθεί το συμπέρασμα ότι το δημόσιο συμμετέχει σ’ αυτή και ότι το κεφάλαιο αυτό προέρχεται (εν μέρει έμμεσα) από δημόσιους πόρους.
(29)
Το υπό εξέταση μέτρο έχει επιλεκτικό χαρακτήρα, δεδομένου ότι οι επενδύσεις έχουν ως αντικείμενο την αγορά, την προσωρινή διαχείριση και τη μεταπώληση επιχειρήσεων και γεωτεμαχίων στον τομέα των κηπευτικών, με σκοπό την προώθηση και τη διευκόλυνση της χωροταξικής αναδιάρθρωσης του οικείου τομέα. Οι δραστηριότητες αυτές προωθούν την ανάπτυξη του τομέα των κηπευτικών και, ως εκ τούτου, την παραγωγή κηπευτικών προϊόντων.
(30)
Ωστόσο, σύμφωνα με το άρθρο 87 παράγραφος 1 της συνθήκης, το μέτρο δεν συνιστά κρατική ενίσχυση όταν δεν παρέχεται πλεονέκτημα, δεδομένου ότι στην περίπτωση αυτή δεν νοθεύεται ο ανταγωνισμός ούτε επηρεάζονται οι συναλλαγές μεταξύ κρατών μελών. Επομένως, πρέπει να καθοριστούν οι συνέπειες του μέτρου προκειμένου να προσδιοριστεί εάν παρέχεται ή όχι πλεονέκτημα στους οικείους τομείς.
(31)
Σύμφωνα με την ανακοίνωση της Επιτροπής σχετικά με την εφαρμογή των άρθρων 92 και 93 (νυν 87 και 88) της συνθήκης ΕΚ και του άρθρου 5 της οδηγίας 80/723/ΕΟΚ επί των δημοσίων επιχειρήσεων στον κλάδο της μεταποίησης (14) (στο εξής «η ανακοίνωση του 1993»), η εισφορά κεφαλαίου στις επιχειρήσεις θεωρείται κρατική ενίσχυση εάν πραγματοποιείται υπό όρους που δεν είναι αποδεκτοί για ιδιώτη επενδυτή ο οποίος ενεργεί υπό συνήθεις συνθήκες οικονομίας της αγοράς. Προκειμένου να προσδιοριστεί εάν το υπό εξέταση μέτρο συνιστά πλεονέκτημα, πρέπει να εφαρμοστεί η βασική αρχή του ιδιώτη επενδυτή που ενεργεί σε συνθήκες οικονομίας της αγοράς (15).
(32)
Η Επιτροπή επισημαίνει ότι η παρούσα απόφαση σε καμία περίπτωση δεν προδικάζει ή εμποδίζει τυχόν περαιτέρω ανάλυση από την Επιτροπή στον τομέα των δημόσιων συμβάσεων και των ισχυόντων στον τομέα αυτό κανόνων.
(33)
Οι επιπτώσεις του μέτρου πρέπει να εξεταστούν ως προς τα ακόλουθα σημεία: την εισφορά κεφαλαίου και τη συμμετοχή του δημοσίου στην ετερόρρυθμη εταιρεία, το πλεονέκτημα για την SGN, τους άλλους εταίρους της ετερόρρυθμης εταιρείας και τους ενδεχόμενους μελλοντικούς συμμετέχοντες, το πλεονέκτημα για τρίτους (16).
(34)
Για την κατάρτιση των μοντέλων επιχειρηματικού σχεδίου της ετερόρρυθμης εταιρείας εφαρμόζεται μια συντηρητική προσέγγιση σχεδιασμού. Το πρώτο μοντέλο βασίζεται σε σχεδιασμό που καλύπτει περίοδο 10 ετών, το δεύτερο περίοδο 15 ετών. Βάσει των υπολογισμών που περιέχονται στο επιχειρηματικό σχέδιο και του χρηματοοικονομικού κινδύνου που καθορίστηκε, επιλέχθηκε επενδυτική περίοδος 15 ετών.
(35)
Το επιχειρηματικό σχέδιο καλύπτει προσφορά μέσης έκτασης γης 140 εκταρίων, τα οποία πρόκειται να αγοραστούν σταδιακά. Κατά τη διάρκεια της πρώτης τριετίας, δεν προβλέπεται η πώληση κανενός γεωτεμαχίου, αλλά μόνο η χρησιμοποίηση των δραστηριοτήτων αγοράς και μίσθωσης με σκοπό την εξασφάλιση της επένδυσης (ως εμπράγματη ασφάλεια· μια ελάχιστη έκταση διαθέσιμης γης είναι εγγυημένη). Μετά τα πρώτα αυτά έτη, η ετήσια πώληση γεωτεμαχίων καθορίζεται σε 50 εκτάρια. Οι ίδιοι πόροι καθορίζονται σε 27 εκατομμύρια EUR τουλάχιστον. Για τον περιορισμό του κινδύνου, τα ίδια κεφάλαια καθορίζονται σε ελαφρώς υψηλότερο ποσό, μέσω δανείων μειωμένης εξασφάλισης και όχι με άμεση εισφορά κεφαλαίου. Σύμφωνα με τους υπολογισμούς που διαβιβάστηκαν, η καθαρή παρούσα αξία της επένδυσης είναι θετική.
(36)
Επιπλέον, θεωρήθηκε αναγκαίο να εξασφαλιστεί ότι η επιχείρηση θα είναι όσο το δυνατόν πιο ευέλικτη και ότι θα ακολουθεί μια προσέγγιση βάσει σχεδίου, ώστε να μπορεί να ανταποκρίνεται στις εξελίξεις του οικονομικού κύκλου. Το επιχειρηματικό σχέδιο αναφέρει απόδοση επενδύσεων 17,13 % ετησίως. Λαμβανομένου υπόψη του κινδύνου της αγοράς, η απόδοση επενδύσεων καθορίζεται τελικά σε 15 % ετησίως για συνολική επενδυτική περίοδο 15 ετών.
(37)
Στην υπόθεση T-296/97, Alitalia (17), κρίθηκε ότι η συμπεριφορά του ιδιώτη επενδυτή σε μια οικονομία της αγοράς κατευθύνεται από τις προοπτικές αποδοτικότητας.
(38)
Στην απόφασή του στην υπόθεση T-228/99, Westdeutsche Landesbank (18), το Πρωτοδικείο θεωρεί ότι η μέση απόδοση δεν μπορεί να αποτελεί αυτόματο κριτήριο για τον καθορισμό της ύπαρξης ή της διάστασης κρατικής ενίσχυσης. Έτσι, η χρησιμοποίηση της μέσης απόδοσης πρέπει να αντιστοιχεί στην ιδέα ότι ένας συνετός ιδιώτης επενδυτής, ήτοι επενδυτής που επιθυμεί να μεγιστοποιήσει τα κέρδη του χωρίς όμως να διατρέξει πολλούς κινδύνους σε σχέση με άλλους συμμετέχοντες στην αγορά, όταν υπολογίζει την κατάλληλη αναμενόμενη αποζημίωση για την επένδυσή του, απαιτεί κατ’ αρχήν μια ελάχιστη απόδοση αντιστοιχούσα στη μέση απόδοση του οικείου τομέα. Στην απόφασή του στην υπόθεση C-305/89, Ιταλία/Επιτροπής (19), το Δικαστήριο θεωρεί ότι έστω και αν η συμπεριφορά του ιδιώτη επενδυτή, με την οποία πρέπει να συγκριθεί η συμμετοχή του δημόσιου επενδυτή που επιδιώκει στόχους οικονομικής πολιτικής, δεν είναι κατ’ ανάγκη εκείνη ενός συνήθους επενδυτή που τοποθετεί κεφάλαια με σκοπό τον προσπορισμό κέρδους σε, περισσότερο ή λιγότερο, βραχυπρόθεσμη βάση, πρέπει τουλάχιστον να συνάδει με τη συμπεριφορά μιας ιδιωτικής εταιρείας συμμετοχών ή ενός ιδιωτικού ομίλου επιχειρήσεων που ακολουθεί μια διαρθρωτική πολιτική, γενική ή τομεακή, η οποία αποβλέπει στον προσπορισμό κέρδους σε πλέον μακροπρόθεσμη βάση.
(39)
Δεδομένου ότι το δημόσιο συμμετέχει σε μια ετερόρρυθμη εταιρεία, το κράτος, ως κάτοχος (μέρους) του μετοχικού κεφαλαίου, θα ευθύνεται για τα χρέη της εταιρείας μόνο μέχρι την αξία ρευστοποίησης του ενεργητικού της. Έτσι, περιορίζεται ο χρηματοοικονομικός κίνδυνος που συνεπάγεται η επένδυση στην οποία συμμετέχει το δημόσιο.
(40)
Το επιχειρηματικό σχέδιο είναι ορθά μελετημένο και βασίζεται σε λογικές προσδοκίες. Η ετερόρρυθμη εταιρεία και η SGN υιοθετούν και οι δύο μια μακροπρόθεσμη προοπτική η οποία βασίζεται σε ένα μέτριο μοντέλο ανάπτυξης. Με τον τρόπο αυτό, αποκλείεται ο χρηματοοικονομικός κίνδυνος που συνδέεται με τον οικονομικό κύκλο, με σκοπό την αύξηση των ευκαιριών απόδοσης της επένδυσης και του ύψους αυτής. Το σχέδιο περιέχει διαχειριστικούς στόχους, αριθμητικά στοιχεία σχετικά με τις προσδοκίες απόδοσης και υπολογισμούς του χρηματοοικονομικού κινδύνου. Σύμφωνα με τα συμπεράσματα της μελέτης σκοπιμότητας της Deloitte & Touche, το σχέδιο μπορεί να θεωρηθεί βιώσιμο. Οι επιφυλάξεις της ιδιωτικής αγοράς ως προς τη χρηματοδότηση της φάσης εκκίνησης του σχεδίου αφορούσαν την αβεβαιότητα σχετικά με την έγγεια αναδιάρθρωση και τα ιδιαίτερα χαρακτηριστικά της αγοράς της γεωργίας και της θερμοκηπιακής καλλιέργειας.
(41)
Στην προκειμένη περίπτωση, οι εισφορές κεφαλαίου βασίζονταν σε λογικές προσδοκίες απόδοσης σε μεσοπρόθεσμη έως μακροπρόθεσμη βάση. Τα διάφορα μέρη επεδίωκαν απόδοση των επενδύσεων 15 % ετησίως για περίοδο 15 ετών. Η απόδοση αυτή αντιστοιχούσε στη μέση απόδοση στον οικείο τομέα (20). Οι επενδυτές εφάρμοσαν τα ίδια κριτήρια με τους επενδυτές υπό κανονικές συνθήκες αγοράς.
(42)
Η Επιτροπή δεν αντιλαμβάνεται για ποιο λόγο ένας επενδυτής υπό κανονικές συνθήκες αγοράς δεν μπορεί να διαθέσει κεφάλαια, εφόσον είναι πιθανό ότι οι αρχικές αυτές επενδύσεις θα βοηθήσουν την επιχείρηση να καταστεί κερδοφόρα.
(43)
Επομένως, μπορεί να συναχθεί ότι οι ολλανδικές αρχές δεν χορήγησαν πλεονέκτημα στην SGN με τη διάθεση κεφαλαίου εκκίνησης ύψους 15 123 000 EUR και ότι ενήργησαν ως επενδυτής και πιστωτής σε οικονομία αγοράς.
(44)
Από τις πληροφορίες τις οποίες διαβίβασαν οι ολλανδικές αρχές προκύπτει ότι η αγορά, η διαχείριση και η μεταπώληση γεωτεμαχίων και εγκαταστάσεων πραγματοποιείται στις τιμές της αγοράς. Η απόφαση συμμετοχής σε εταιρεία βασιζόταν στην απαραίτητη ευελιξία της επιχείρησης και στη δυνατότητα εργασίας βάσει σχεδίων. Χάρη στην προσέγγιση βάσει σχεδίων, οι ιδιώτες επενδυτές μπορούν να συμμετέχουν σε διάφορα σχέδια, γεγονός το οποίο μειώνει τον χρηματοοικονομικό κίνδυνο και εγγυάται την απόδοση της αρχικής επένδυσης (21). Με τις διατάξεις για τη δημιουργία της ετερόρρυθμης εταιρείας και της SGN διασφαλίζεται ότι η θέση στην αγορά της ίδιας της ετερόρρυθμης εταιρείας και, εξ ονόματος αυτής, της SGN δεν διαφέρει από εκείνη άλλων επενδυτών και ότι ασκούν μόνο δραστηριότητες για τους προαναφερόμενους στόχους (από τους οποίους αποκλείεται ρητά η επένδυση στην ανάπτυξη των σχετικών περιοχών). Επιπλέον, όσον αφορά τα γεωτεμάχια και τα ακίνητα τα οποία η ετερόρρυθμη εταιρεία και, εξ ονόματος αυτής, η SGN προτίθενται να αγοράσουν, εφαρμόζεται η τιμή της αγοράς, που καθορίζεται με τη βοήθεια ανεξάρτητων εκτιμητών οι οποίοι ορίζονται από τον αγοραστή και τον πωλητή. Ως ομόρρυθμος εταίρος, η SGN μπορεί να θεωρηθεί υπεύθυνη για τα ελλείμματα της ετερόρρυθμης εταιρείας.
(45)
Σύμφωνα με τα στοιχεία που διαβίβασαν οι ολλανδικές αρχές, μόνο το κεφάλαιο εκκίνησης προέρχεται από δημόσιους πόρους και δεν διατέθηκε άλλη ενίσχυση ή άλλοι δημόσιοι πόροι για την ετερόρρυθμη εταιρεία ή τον ομόρρυθμο εταίρο της SGN.
(46)
Δεδομένου ότι η ετερόρρυθμη εταιρεία οφείλει να καταβάλει κανονική απόδοση στους επενδυτές της, ότι δεν κατέχει ευνοϊκή ή προνομιακή θέση στην αγορά και ότι ασκεί δραστηριότητες βάσει ελεύθερα καθορισμένων τιμών της αγοράς, η Επιτροπή δεν είναι σε θέση να διαπιστώσει την ύπαρξη ανταγωνιστικού πλεονεκτήματος, το οποίο η ετερόρρυθμη εταιρεία δεν θα μπορούσε να είχε εξασφαλίσει υπό τις κανονικές συνθήκες της αγοράς. Η Επιτροπή θεωρεί ότι δεν παρασχέθηκε κανένα πλεονέκτημα στην ίδια την ετερόρρυθμη εταιρεία, στους εταίρους της (LTO-Nederland) ή σε ενδεχόμενους μελλοντικούς συμμετέχοντες.
(47)
Σύμφωνα με τα στοιχεία που διαβίβασαν οι ολλανδικές αρχές, η αγορά, η διαχείριση και η επαναπώληση των γεωτεμαχίων και των εγκαταστάσεων θερμοκηπίου πραγματοποιούνται σε τιμές της αγοράς. Για τα γεωτεμάχια και τα ακίνητα που αγοράζει η ετερόρρυθμη εταιρεία ισχύουν οι τιμές της αγοράς, που καθορίζονται με τη βοήθεια ανεξάρτητων εκτιμητών οι οποίοι ορίζονται από τα διάφορα μέρη.
(48)
Με τις διατάξεις για τη δημιουργία της ετερόρρυθμης εταιρείας και του ομόρρυθμου εταίρου της SGN διασφαλίζεται ότι δεν ασκούνται άλλες δραστηριότητες και ότι η ετερόρρυθμη εταιρεία επιδιώκει τη μέγιστη απόδοση. Η παροχή πλεονεκτημάτων σε τρίτους δεν είναι σύμφωνη με τον στόχο που καθορίζεται στις διατάξεις για τη δημιουργία της ετερόρρυθμης εταιρείας. Δεδομένου ότι αποκλείονται η αγορά, η πώληση και η διαχείριση ακινήτων σε τιμές άλλες από τις τιμές της αγοράς, διασφαλίζεται ότι δεν χορηγείται ενίσχυση σε προβληματικές επιχειρήσεις.
(49)
Ο καθορισμός της τιμής των γεωτεμαχίων γίνεται με τη βοήθεια αναγνωρισμένων ανεξάρτητων εκτιμητών. Με την προσφυγή στις υπηρεσίες αυτές και σε άλλες υπηρεσίες τηρούνται οι διατάξεις της οδηγίας 2004/18/ΕΚ.
(50)
Δεδομένου ότι η ετερόρρυθμη εταιρεία και, εξ ονόματος αυτής, η SGN συμπεριφέρονται, σύμφωνα με τις πληροφορίες που διαβίβασαν οι ολλανδικές αρχές, όπως οποιοσδήποτε άλλος παράγοντας της αγοράς έναντι των πελατών του (δηλαδή τα πρόσωπα από τα οποία αγοράζει το ακίνητο ή το γεωτεμάχιο, τα οποία διαχειρίζονται ή αγοράζουν το ακίνητο ή το γεωτεμάχιο), μπορεί να συναχθεί ότι δεν παρέχεται κανένα πλεονέκτημα και, ως εκ τούτου, καμία μορφή ενίσχυσης στους τρίτους που συμμετέχουν στις δραστηριότητες της ετερόρρυθμης εταιρείας και του ομόρρυθμου εταίρου της SGN.
V. ΣΥΜΠΕΡΑΣΜΑ
(51)
Βάσει των προαναφερθέντων αίρεται η αμφιβολία, που οδήγησε την Επιτροπή να κινήσει τη διαδικασία και να διατυπώσει τα προσωρινά συμπεράσματα που περιέχονται στην απόφαση για την κίνηση της διαδικασίας.
(52)
Κατόπιν αυτών, η Επιτροπή συμπεραίνει ότι η συμμετοχή των ολλανδικών αρχών στην ετερόρρυθμη εταιρεία και στην SGN μέσω της εισφοράς κεφαλαίου και δανείων μειωμένης εξασφάλισης βασίζεται στην αρχή του ιδιώτη επενδυτή σε οικονομία της αγοράς και, ως εκ τούτου, δεν συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συμμετοχή των ολλανδικών αρχών στην ετερόρρυθμη εταιρεία με σκοπό την προώθηση και τη διευκόλυνση της αναδιάρθρωσης του τομέα των κηπευτικών, για ποσό ύψους 15 123 000 EUR υπό μορφή κεφαλαίου και δανείων μειωμένης εξασφάλισης, δεν συνιστά κρατική ενίσχυση κατά την έννοια του άρθρου 87 παράγραφος 1 της συνθήκης.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 20 Μαΐου 2008.

Labels: 18
19
4
6